REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/300-17

29. decembar 2017. godine

B e o g r a d

ZAPISNIK

SA 37. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 29. DECEMBRA 2017. GODINE

Sednica je počela u 11,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić (pristupio sednici u toku razmatranja druge tačke dnevnog reda), Dušica Stojković, Marko Zeljug, Branimir Jovanović, Momo Čolaković i Petar Petrović (napustio sednicu u toku razmatranja četvrte tačke dnevnog reda).

Sednici su prisustvovali i zamenici članova Odbora: Dragana Barišić, zamenik Katarine Rakić, Stefana Miladinović, zamenik Đorđa Milićevića, dr Ana Stevanović, zamenik Branke Stamenković i Aleksandra Jerkov, zamenik Gorana Ćirića (pristupila sednici nakon utvrđivanja dnevnog reda).

Sednici su prisustvovali i narodni poslanici: Boško Obradović, Srđan Nogo (pristupio sednici u toku razmatranja treće tačke dnevnog reda), Marija Janjušević (pristupila sednici u toku razmatranja treće tačke dnevnog reda) i Vladimir Orlić.

Sednici nisu prisustvovali članovi Odbora: Katarina Rakić, Đorđe Milićević, Vojislav Šešelj, Nemanja Šarović, Branka Stamenković, Goran Ćirić, Nenad Konstantinović i Nenad Čanak.

Pre utvrđivanja dnevnog reda, Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa o tač. 5-8. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 34. i 35. sednice Odbora -

1. Razmatranje ostavke koju je na funkciju narodnog poslanika podnela Vesna Rakonjac (01 Broj: 118-4200/17 od 21. decembra 2017. godine);

2. Donošenje odluke o usklađivanju visine osnovice za obračun i isplatu plata za predsednika Republike, narodne poslanike i imenovana lica u Službi predsednika Republike i Službi Narodne skupštine;

3. Razmatranje zahteva Miljkana Karličića, člana Republičke izborne komisije, za davanje mišljenja za vršenje druge javne funkcije (21 Broj: 02-4029/17 od 6. decembra 2017. godine);

4. Razmatranje zahteva Srđana Smiljanića, zamenika generalnog sekretara Narodne skupštine, za davanje mišljenja za vršenje druge javne funkcije (21 Broj: 02-4253/17 od 25. decembra 2017. godine);

5. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Radoslavu Milojičiću, na Trećoj sednici Drugog redovnog zasedanja Narodne skupštine Republike Srbije u 2017. godini (21 Broj: 120-3703/17 od 23. novembra 2017. godine);

6. Razmatranje obaveštenja predsednika Narodne skupštine o izricanju mere održavanja reda narodnom poslaniku Bošku Obradoviću na 36. sednici Odbora za administrativno-budžetska i mandatno-imunitetska pitanja (01 Broj: 120-3730/17 od 4. decembra 2017. godine);

7. Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Radoslavu Milojičiću i Balši Božoviću, na Petoj sednici Drugog redovnog zasedanja Narodne skupštine Republike Srbije u 2017. godini (21 Broj: 120-4094/17 od 12. decembra 2017. godine);

8. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Marku Đurišiću, na Petoj sednici Drugog redovnog zasedanja Narodne skupštine Republike Srbije u 2017. godini (21 Broj: 120-4095/17 od 12. decembra 2017. godine);

9. Usmeravanje sredstava iz Fonda solidarnosti Narodne skupštine.

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa 34. i 35. sednice Odbora.

**Prva tačka dnevnog reda**: Razmatranje ostavke koju je na funkciju narodnog poslanika podnela Vesna Rakonjac

Predsednik Odbora je upoznao članove i zamenike članova Odbora da je Vesna Rakonjac podnela ostavku na funkciju narodnog poslanika, da je ostavka, u skladu sa Zakonom o izboru narodnih poslanika i Poslovnikom Narodne skupštine overena kod nadležnog državnog organa i predata na pisarnicu Narodne skupštine.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Vesne Rakonjac, izabrane sa Izborne liste ALEKSANDAR VUČIĆ - SRBIJA POBEĐUJE, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Donošenje odluke o usklađivanju visine osnovice za obračun i isplatu plata za predsednika Republike, narodne poslanike i imenovana lica u Službi predsednika Republike i Službi Narodne skupštine

Predsednik Odbora je upoznao članove i zamenike članova Odbora da je članom 3. stav 2. Zakona o platama u državnim organima i javnim službama propisano da osnovicu za obračun i isplatu plata za predsednika Republike, narodne poslanike i imenovana, postavljena i zaposlena lica u službama predsednika Republike i Narodne skupštine Republike Srbije utvrđuje Administrativni odbor Narodne skupštine, u skladu sa sredstvima obezbeđenim u budžetu Republike Srbije, dok je članom 5. Zakona o izmenama i dopunama Zakona o budžetskom sistemu propisano da će se izuzetno u 2018. godini, povećati plate kod korisnika budžetskih sredstava i to kod Narodne skupštine i predsednika Republike, za 5%, počev od plate za decembar 2017. godine. Kako je dalje naveo, visina uvećane osnovice za obračun plate za predsednika Republike i narodne poslanike iznosi 8.338,68 dinara, sa pripadajućim porezom i doprinosom za obavezno socijalno osiguranje, a za obračun plate za imenovana i zaposlena lica u službama predsednika Republike i Narodne skupštine Republike Srbije iznosi 2.835,44 dinara neto, sa pripadajućim porezom i doprinosom za obavezno socijalno osiguranje.

U diskusiji su učestvovali: dr Aleksandar Martinović, Aleksandra Jerkov i Boško Obradović.

Aleksandra Jerkov je postavila pitanje iz kog razloga materijal za sednicu nije dostavljen pre održavanja sednice, kako bi se između ostalog upoznala i sa predlogom navedene odluke. Predsednik Odbora je pojasnio da je materijal za sednicu dostavljen svim članovima Odbora, kao i da je objavljen u sistemu e parlamenta. Vezano za donošenje predmetne odluke, ponovio je da je povećanje plate propisano Zakonom o izmenama i dopunama Zakona o budžetskom sistemu, te je informacija da će navedenim licima plata biti povećana u visini od 5%, već poznata.

Boško Obradović je podržao donošenje predložene odluke. Pohvalio je rad Službe Parlamenta i predložio da Služba Odbora sačini uporedni pregled primanja zaposlenih u službama parlamenata odnosno predsedništava drugih zemalja u Evropi.

Odbor je, na predlog predsednika, jednoglasno doneo Odluku o usklađivanju visine osnovice za obračun i isplatu plata za predsednika Republike, narodne poslanike i imenovana lica u Službi predsednika Republike i Službi Narodne skupštine.

**Treća tačka dnevnog reda**: Razmatranje zahteva Miljkana Karličića, člana Republičke izborne komisije, za davanje mišljenja za vršenje druge javne funkcije

Predsednik Odbora je obavestio članove i zamenike članova Odbora, da je član Republičke izborne komisije Miljkan Karličić, u skladu sa članom 28. stav 4. Zakona o Agenciji za borbu protiv korupcije, podneo zahtev za davanje pozitivnog mišljenja da uz vršenje navedene funkcije vrši i funkciju predsednika Nadzornog odbora Direkcije za građevinsko zemljište i izgradnju Beograda, J.P. Beograd.

U diskusiji su učestvovali: dr Aleksandar Martinović, Boško Obradović, dr Ana Stevanović, Aleksandra Jerkov, Petar Petrović i Vladimir Orlić.

Boško Obradović je istakao da treba prekinuti sa praksom davanja pozitivnih mišljenja, smatrajući da je neprihvatljivo da jedno lice obavlja više javnih funkcija. Sa navedenim se složila i dr Ana Stevanović. Ona je navela da svaka dupla funkcija predstavlja potencijalni put ka korupciji.

Petar Petrović je istakao da se mora poštovati važeći Zakon o Agenciji, i u skladu sa njim odlučivati o zahtevima ove vrste, a da ukoliko neko smatra da Zakon nije dobar, može predložiti njegovu izmenu.

Vladimir Orlić je naveo da ne postoji smetnja u vezi sa odlučivanjem o podnetom zahtevu.

Na predlog predsednika, Odbor je većinom glasova dao pozitivno mišljenje da Miljkan Karličić, uz vršenje funkcije člana Republičke izborne komisije, može da vrši i funkciju predsednika Nadzornog odbora Direkcije za građevinsko zemljište i izgradnju Beograda, J.P. Beograd.

**Četvrta tačka dnevnog reda**: Razmatranje zahteva Srđana Smiljanića, zamenika generalnog sekretara Narodne skupštine, za davanje mišljenja za vršenje druge javne funkcije

Predsednik Odbora je obavestio članove i zamenike članova Odbora, da je zamenik generalnog sekretara Narodne skupštine, u skladu sa članom 28. stav 4. Zakona o Agenciji za borbu protiv korupcije, podneo zahtev za davanje pozitivnog mišljenja da uz vršenje navedene funkcije vrši i funkciju člana Gradske izborne komisije Grada Beograda.

U diskusiji su učestvovali: dr Aleksandar Martinović, dr Ana Stevanović, Boško Obradović, Aleksandra Jerkov i Srđan Nogo.

Dr Ana Stevanović je ponovila stav da je protiv dupliranja funkcija, i posebno istakla bojazan da imenovani neće moći da obavlja obe funkcije kvalitetno, imajući u vidu da se radi o veoma ozbiljnim i odgovornim funkcijama, kao i činjenicu da će se u narednom periodu održati izbori za skupštinu Grada Beograda. S tim u vezi, istakla je da bi davanje pozitivnog mišljenja moglo da dovede do suspendovanja rada Narodne skupštine. Sa navedenim se složio i Boško Obradović koji je istakao da trenutno postoji jedna vrsta opstrukcije rada Parlamenta s obzirom na to da veliki broj podnetih zakona čeka raspravu u plenumu.

Predsednik Odbora je istakao da rad Parlamenta nije blokiran i da se njegov rad ne odvija samo u plenumu već i u odborima.

Aleksandra Jerkov je zatražila od predsednika Odbora pojašnjenje u vezi sa primenom člana 75. Poslovnika, a koji se odnosi na vreme predviđeno za raspravu. U nastavku je istakla da se u konkretnom slučaju radi o trećoj funkciji imenovanog, jer on obavlja i funkciju sekretara Republičke izborne komisije. Navela je da će glasati protiv davanja pozitivnog mišljenja.

Srđan Nogo je ukazao na povredu člana 103, 104. i 107. Poslovnika i zatražio da se Odbor o tome izjasni.

Odbor je, u skladu sa članom 125. stav 2. Poslovnika, većinom glasova odlučio da nije bilo povrede Poslovnika na koju je ukazao narodni poslanik Srđan Nogo.

Na predlog predsednika, Odbor je većinom glasova dao pozitivno mišljenje da Srđan Smiljanić, uz vršenje funkcije zamenika generalnog sekretara Narodne skupštine, može da vrši i funkciju člana Gradske izborne komisije.

**Peta - osma tačka dnevnog reda**: Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Radoslavu Milojičiću, na Trećoj sednici Drugog redovnog zasedanja Narodne skupštine Republike Srbije u 2017. godini; Razmatranje obaveštenja predsednika Narodne skupštine o izricanju mere održavanja reda narodnom poslaniku Bošku Obradoviću na 36. sednici Odbora za administrativno-budžetska i mandatno-imunitetska pitanja; Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Radoslavu Milojičiću i Balši Božoviću, na Petoj sednici Drugog redovnog zasedanja Narodne skupštine Republike Srbije u 2017. godini i Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Marku Đurišiću, na Petoj sednici Drugog redovnog zasedanja Narodne skupštine Republike Srbije u 2017. godini

Predsednik Odbora je upoznao članove i zamenike članova Odbora sa obaveštenjima o merama održavanja reda koje su izrečene narodnim poslanicima.

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

U diskusiji su učestvovali: dr Aleksandar Martinović, Aleksandra Jerkov, dr Ana Stefanović, Boško Obradović i Vladimir Orlić.

Aleksandra Jerkov je istakla da nije bilo osnova za izricanje mere održavanja reda narodnom poslaniku Balši Božoviću, kao i da se iz stenobeležaka koje su priložene uz obaveštenje, ne može zaključiti iz kog razloga mu je mera izrečena jer, kako je navela, imenovani to zbog čega je kažnjen nije izgovorio, što i ona, koja je prisustvovala navedenoj sednici, potvrđuje. Predsednik Odbora je pojasnio da je imenovanom opravdano izrečena mera, da je ono što je izgovorio, a zbog čega je kažnjen, izrekao obraćajući se potpredsedniku Narodne skupštine, nakon što je ustao sa svog mesta u sali.

Dr Ana Stevanović je izrazila nezadovoljstvo što je rasprava objedinjena po tačkama koje se odnose na izrečene mere, zbog čega je članovima Odbora skraćeno vreme za diskusiju. Istakla je da se kažnjavaju isključivo narodni poslanici pripadnici opozicije i da je veoma važno razlikovati situacije u kojima postoji akcija (uzrok) i situacije u kojima postoji reakcija (posledica), te da se u tom smislu ne može izolovano posmatrati postupak reakcije bez sagledavanja uzroka koji je izazavao reakciju. Pozvala je prisutne da glasaju protiv donošenja odluka o novčanim kaznama.

Boško Obradović je naveo da je neopravdano kažnjavanje narodnih poslanika pripadnika opozicije, način da se oni onemoguće da govore, kao i da nije bilo osnova za izricanje mere koja je njemu izrečena.

Vladimir Orlić je istakao da se odredbe Poslovnika moraju poštovati i da su sve mere održavanja reda koje su predmet rasprave opravdano izrečene.

Odbor je, u skladu sa članom 157. stav 2. Poslovnika Narodne skupštine, o svakom predlogu odluke o novčanoj kazni, odlučivao posebno.

Na predlog predsednika, Odbor je većinom glasova doneo odluku o novčanoj kazni iz tačke pet za RADOSLAVA MILOJIČIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 6.829,78 dinara.

Na predlog predsednika, Odbor je većinom glasova doneo odluku o novčanoj kazni iz tačke šest za BOŠKA OBRADOVIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 6.829,78 dinara.

Na predlog predsednika, Odbor je većinom glasova doneo odluke o novčanim kaznama iz tačke sedam, i to za RADOSLAVA MILOJIČIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 20% osnovne plate narodnog poslanika, u iznosu od 13.659,55 dinara, i za BALŠU BOŽOVIĆA narodnog poslanika na stalnom radu u Narodnoj skupštini, koji se kažnjava novčanom kaznom u visini od 20% osnovne plate narodnog poslanika, u iznosu od 13.659,55 dinara.

Na predlog predsednika, Odbor je većinom glasova doneo odluku o novčanoj kazni iz tačke osam za MARKA ĐURIŠIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 20% osnovne plate narodnog poslanika, u iznosu od 13.659,55 dinara.

**Deveta tačka dnevnog reda**: Usmeravanje sredstava iz Fonda solidarnosti Narodne skupštine

Predsednik Odbora je informisao članove i zamenike članova Odbora da je prema izveštaju Odeljenja za budžetske, finansijsko-računovodstvene i poslove javnih nabavki, u Fondu solidarnosti Narodne skupštine na dan 21. decembar 2017. godine raspoloživo ukupno 402.956,08 dinara. S tim u vezi, predložio je da se jedna polovina navedenog iznosa usmeri u Budžetski fond za lečenje oboljenja, stanja ili povreda koje se ne mogu uspešno lečiti u Republici Srbiji, a druga polovina navedenog iznosa kao pomoć narodnim kuhinjama na Kosovu i Metohiji.

Diskusije nije bilo.

Na predlog predsednika, Odbor je većinom glasova doneo odluku da se iznos od 201.478,04 dinara uplati u korist Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji, a iznos od 201.478,04 dinara u korist „Eparhija raško-prizrenska“, Manastir Gračanica.

Sednica je završena u 13,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović